Vier vandag SA se geliefde rooibosSuid-Afrika vier vandag vir die vyfde jaar Rooibosdag, ŉ dag waarmee beoog word om dié unieke, eg Suid-Afrikaanse uitvoerproduk te vier. Die vraag na rooibos het die afgelope paar jaar geweldig toegeneem en die plant se gewildheid in Europa en Asië, asook die VSA hou aan groei. Kenners meen dat Suid-Afrika nog nie naastenby die ware ontploffing van die rooibosbedryf beleef het nie. “Die tempo waarteen die plant se gewildheid groei is verbysterend. Van sy nederige kommersiële wortels in die 20ste eeu tot die globale bedryf waartoe hy vandag ontwikkel het, hou rooibos nooit op om ŉ mens te verstom nie,” sê Sanet Stander, organiseerder van die Rooibos-roete en Rooibosdag. Rooibosdag word jaarliks op 16 Januarie gevier omdat Januarie die begin van die tee se oesseisoen is, en omdat een van die baanbrekers in die rooibosbedryf, Benjamin Ginsberg, op dié dag in 1885 gebore is. Stander sê hulle wil graag hê die hele Suid-Afrika moet deelneem om hierdie dag te vier. En hoe kan jy dit doen? Drink ŉ koppie rooibostee saam met ŉ buurman of vat jou vrou uit vir ŉ koppie van dié lekker tee. Jy kan ook een van vele lekker rooibosresepte maak. Koop of gebruik ŉ heerlike rooibos-velproduk of marineer selfs jou vleis vir die aand in ŉ rooibos-marinade. Hier is ŉ paar vinnige feite oor rooibos: As jy vanjaar aan Rooibosdag deelneem, neem ŉ foto daarvan en plaas dit op sosiale media met die hutsmerk #myrooibosoomblik, #rooibosdag en #trotssuidafrikaans.